Dinamiet kom in klein pakkiesSuzuki het in Mei die meeste passasiermotors in Suid-Afrika verkoop en dit is ŉ reuseprestasie vir dié handelsmerk. Dit was nou die Baleno se beurt om opgeknap te word en ek moet bieg ek is beïndruk. Die Baleno is indrukwekkend om twee redes. Dit is ŉ “geen foefies”-luikrugmotor met ŉ atmosferiese 1.5-viersilinderpetrolenjin en die opsie van ŉ 5-spoedhandrat of ŉ 4-spoedouto. Party sal vra, waar is die turbo’s en die ratkaste met die talle ratte? Dit is presies die punt: Suzuki vervaardig betroubare, eenvoudige motors sonder onnodige foefies – teen billike pryse. Ek sê daar is nie onnodige foefies nie, maar die Baleno GLX het voorwaar ŉ indrukwekkende spesifikasievlak. Daar is klimaatbeheer, spoedkontrole, voorruitvertoontegnologie, ŉ 360-grade-kamera wat puik werk wanneer mens die voertuig wil parkeer … en só hou die lys aan. Dit is speelgoed wat gewoonlik in baie duurder karre gevind word. Twee nuwe funksies, die voorruitvertoontegnologie en die kamera, werk werklik puik. Die voorruitvertoon-funksie hou mens se oë te alle tye op die pad met belangrike inligting wat op die windskerm vertoon word, en verskeie hoeke wat gekies kan word met die 360-grade-kamera maak parkeer werklik maklik. Ek self kies altyd die aangesig direk van bó, dan kan mens die kar presies in die middel van ŉ parkeerplek plaas. Op die pad toer die Baleno heel lekker. Aanvanklik het die wind hom bietjie gepla toe ons by die snelweg aansluit, maar mens vind vinnig jou voete en is in ŉ japtrap gemaklik agter die stuur. Die Baleno ry met Suzuki se gewilde K15B-enjin. Hy bied 77 kW en 138 Nm. Dit is wel nie die hele prentjie nie: Suzuki se voertuie is besonder lig op brandstof. Suzuki sê dat die Baleno 5,4 ℓ/100 km kan handhaaf. Ons het egter nader aan 3 ℓ/100 km gekry op pad lughawe toe van Pietermaritzburg af. Já, dit is meestal afdraande, maar die opdraandroete van die vorige dag het 6,6 ℓ/100 km opgelewer – werklik puik. Nie net is die voertuig lig op brandstof nie, maar as mens bietjie woema wil hê, skakel net ŉ rat terug en laat die omwentelinge na so 4 500 r/min klim, dan voel die K15B bitter sterk, en maak ligte werk van selfs lang, steil bulte. Aan die veiligheidskant bied die Baleno ses lugsakke, sluitweerremme met elektroniese remkragverspreiding, stabiliteitsbeheer en wegtrekhulp. Sterk vir dié klas voertuig. Die ritgehalte in die Baleno is heel goed. Ek sal hom eers op ons paaie in Gauteng wil voel voordat ek my finale mening gee, want KwaZulu-Natal se paaie is in ŉ verskriklike toestand. Terwyl die ritgehalte gemaklik is, is die padhouvermoë heel in die kol, en mens is vinnig rustig in die Baleno. Dit is baie maklik om die Baleno op te som. Dit is ŉ puik vierdeurluikrug met sitplek vir vyf. Sy kattebak is werklik groot en lekker diep, en hy ry bitter lig en maklik. Daar is werklik nie een ding om nie van te hou nie. Die reeks lyk só: Die reeks word gedek deur ŉ vyf jaar/200 000 km-waarborg en vier jaar/60 000 km-diensplan. Ons sal weer tyd met die Suzuki Baleno deurbring en hom dán met sy mededingers vergelyk.